Broj: 711-I-1208-P-177-17/19-08-18

Zagreb, 18. travnja 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 10. stavka 3. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), povodom vlastitih saznanja o mogućem sukobu interesa **dužnosnika Bože Galića, župana Vukovarsko-srijemske županije,** na 47. sjednici, održanoj 18. travnja 2019.g., donosi sljedeću

**ODLUKU**

1. **Postupak za odlučivanje o sukobu interesa protiv dužnosnika Bože Galića, župana Vukovarsko-srijemske županije, neće se pokrenuti vezano za okolnost da je javna ustanova Hrvatske vode, u kojoj je dužnosnik član Upravnog vijeća, sklapala ugovore o javnoj nabavi radova s trgovačkim društvom VODOPRIVREDA VINKOVCI d.d., u kojem je Vukovarsko-srijemska županija imatelj 24,75 % dionica, a supruga dužnosnika imatelj 0,1025 % dionica, s obzirom da su Hrvatske vode proglašene ustanovom od posebnog državnog interesa te da dužnosnik za obavljanje funkcije člana Upravnog vijeća ne prima nikakvu novčanu naknadu, kao i s obzirom da je iz prikupljenih podataka i dokumentacije utvrđeno da dužnosnik nije sudjelovao u donošenju odluka javne ustanove Hrvatskih voda o sklapanju navedenih, pa stoga ne proizlazi da je u postupanju dužnosnika u vezi gore navedenog došlo do moguće povrede odredbi ZSSI-a.**
2. **Pokreće se postupak protiv dužnosnika Bože Galića, zbog moguće povrede članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 7. srpnja 2017.g. s imovinom utvrđenom u postupku provjere na temelju pribavljenih podataka o imovini dužnosnika.**
3. **Poziva se dužnosnik Božo Galić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Povjerenstvo je dana 3. travnja 2017.g. zaprimilo anonimnu prijavu mogućeg sukoba interesa, podnesenu protiv dužnosnika Bože Galića, župana Vukovarsko-srijemske županije, koja je u knjizi ulazne pošte Povjerenstva zaprimljena pod brojem: 711-U-1288-P-177/17-01-4. Povodom navedene prijave otvoren je predmet broj P-177/17.

U prijavi se navodi da se dužnosnik Božo Galić našao u situaciji sukoba interesa odnosno povrede ZSSI-a povodom činjenice da je član Upravnog vijeća Hrvatskih voda i istovremeno kao župan Vukovarsko-srijemske županije, suvlasnik trgovačkog društva VODOPRIVREDA VINKOVCI d.d. Nadaje se u prijavi obrazlaže da je Vukovarsko-srijemska županija najveći pojedinačni suvlasnik trgovačkog društva VODOPRIVREDA VINKOVCI d.d. (31,05%), a da su Hrvatske vode, na temelju provedenog pozivnog natječaja, stupile u poslovni odnos s istim trgovačkim društvom radi izvođenja radova.

Člankom 3. stavkom 1. podstavkom 42. ZSSI-a propisano je da su župani i njihovi zamjenici dužnosnici u smislu ZSSI-a. Uvidom u Registar dužnosnika utvrđeno je da je Božo Galić obnašao dužnost župana Vukovarsko-srijemske županije u mandatu 2013.-2017. te da obnaša istu dužnost u mandatu 2017.-2021.g. Stoga je Božo Galić, povodom obnašanja navedene dužnosti, obvezan postupati sukladno odredbama ZSSI-a. Pritom se ističe da Povjerenstvo utvrđuje je li postupanje dužnosnika bilo sukladno tom Zakonu počevši od 10. ožujka 2011.g., od kada je ZSSI na snazi.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Sukladno stavku 4. istog članka jamči se zaštita anonimnosti podnositelju prijave.

Povjerenstvo je radi provjere saznanja iz prijave izvršilo uvid u podatke Registra ustanova i izvanproračunskih fondova od posebnog interesa, u podatke sudskog registra, u podatke objavljene na službenim mrežnim stranicama Hrvatskih voda, podatke Središnjeg klirinškog depozitarnog društva d.d. (dalje: SKDD) i Zagrebačke burze, zatim u Izvješće o imovinskom stanju dužnosnika Bože Galića, a ujedno je zatražilo podatke od Hrvatskih voda i društva VODOPRIVREDA VINKOVCI d.d.

Povjerenstvo je najprije razmotrilo okolnost da dužnosnik istovremeno uz obnašanje dužnosti župana Vukovarsko-srijemske županije obavlja funkciju člana Upravnog vijeća Hrvatskih voda.

Povjerenstvo napominje da članstvo u Upravnom vijeću Hrvatskih voda nije utvrđeno kao neka od dužnosti u smislu odredbi članka 3. ZSSI-a.

Stoga je bilo potrebno razmotriti je li obavljanje ove funkcije istovremeno uz drugu dužnost protivno odredbama članka 14. ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. ZSSI-a propisano je da dužnosnici iznimno mogu biti članovi u najviše do dva upravna vijeća ustanova, koje su odlukom nadležnog predstavničkog tijela proglašene ustanovama od posebnog državnog interesa ili od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove po položaju. Istim stavkom propisano je da za članstvo u upravnim vijećima ustanova dužnosnik nema pravo na naknadu, osim prava na naknadu putnih i drugih opravdanih troškova.

Sukladno članku 14. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka ZSSI-a, Predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080081787 upisana pravna osoba Hrvatske vode, sa sjedištem u Zagrebu. Ova pravna osoba registrirana je kao ustanova. Kao jedini osnivač ove ustanove upisana je Republika Hrvatska.

Uvidom u Registar ustanova i izvanproračunskih fondova od posebnog interesa, koji Povjerenstvo vodi sukladno članku 30. stavku 1. podstavku 2. ZSSI-a, utvrđeno je da je ustanova Hrvatske vode proglašena ustanovom od posebnog interesa u smislu članka 14. stavka 2. ZSSI-a, Odlukom o popisu pravnih osoba od posebnog državnog interesa od 15. prosinca 2010.g. („Narodne novine“ br. 144/10., 16/14., 55/15., 105/15.).

Na traženje Povjerenstva, Hrvatske vode dostavile su podatke u očitovanju KLASA: 325-01/17-01/0000701, URBROJ: 374-1-10-17-2 od 30. lipnja 2017.g. U navedenom dopisu navodi se podatak da je dužnosnik Božo Galić obnašao funkciju člana Upravnog vijeća Hrvatskih voda u mandatu 2009. - 2013. i 2013. do dana pisanja toga očitovanja te podatak da za vrijeme obnašanja funkcije člana Upravnog vijeća dužnosniku Boži Galiću Hrvatske vode nisu isplatile novčanu naknadu na ime obavljanja funkcije člana Upravnog vijeća niti po bilo kojoj drugoj osnovi.

Slijedom navedenog, Povjerenstvo je utvrdilo, da povodom okolnosti da je dužnosnik Božo Galić istovremeno uz obnašanje dužnosti i član Upravnog vijeća Hrvatskih voda, dužnosnik Božo Galić nije počinio moguće povrede članka 14. stavka 1. i 2. ZSSI-a.

Nadalje, Povjerenstvo je razmatralo točnost saznanja o postojanju poslovnih odnosa između ustanove Hrvatske vode i trgovačkog društva VODOPRIVREDA VINKOVCI d.d. i da li je povodom ove okolnosti dužnosnik kršio odredbe ZSSI-a ili bio u sukobu interesa.

Povjerenstvo je uvidom u Izvješća o imovinskom stanju dužnosnika Bože Galića utvrdilo osobne podatke njegove supruge Jasne Galić i dvoje djece, Ive Šarić, rođ. Galić i Marina Galića.

Na taženje Povjerenstva, trgovačko društvo VODOPRIVREDA VINKOVCI d.d. dostavilo je tražene podatke dopisom URBROJ: 01-213/2-17 od 27. lipnja 2017.g.

Dostavljen je podatak da dužnosnik osobno i njegova djeca nisu upisani u knjigu dioničara kao vlasnici dionica društva VODOPRIVREDA VINKOVCI d.d., ali da je Jasna Galić, OIB: 10996550095, supruga dužnosnika, upisana u knjigu dioničara toga trgovačkog društva, kao imatelj 105 dionica nominalne vrijednosti 100,00 kn po dionici, odnosno 0,1025% temeljnog kapitala Društva. Navodi se da je Jasna Galić navedene dionice stekla nasljeđivanjem od pokojnog oca, a da je upis dionica na njeno ime proveden u SKDD-u 28. svibnja 2015.g.

Nadalje, u istom dopisu dostavljen je podatak da je dužnosnik sudjelovao u radu Glavne Skupštine društva VODOPRIVREDA VINKOVCI d.d., kao punomoćnik odnosno predstavnik dioničara Vukovarsko-srijemske županije i to na redovnim godišnjim sjednicama Glavne skupštine održanim 29. lipnja 2009.g., 28. lipnja 2010.g. i 28. lipnja 2013.g., dok za druge sjednice Glavne skupštine, održane u razdoblju od 2009.g. do danas bila ustupljena drugim predstavnicima Vukovarsko-srijemske županije. S tim u vezi, naveden je podatak da, temeljem odredbi Statuta Društva Vodoprivreda Vinkovci d.d., dužnosnik nije ostvarivao nikakvu novčanu naknadu za sudjelovanje u radu Glavne skupštine društva, već da pravo na novčanu naknadu pripada jedino članovima Nadzornog odbora za njihov rad u Nadzornom odboru Društva, a dužnosnik Božo Galić nije bio niti predsjednik niti član Nadzornog odbora.

Uvidom u dostavljeni Popis nazočnih dioničara na Glavnoj skupštini društva VODOPRIVREDA VINKOVCI d.d., održanoj 28. lipnja 2010.g., na kojoj je sudjelovao dužnosnik Božo Galić, utvrđeno je da je u to vrijeme Vukovarsko-srijemska županija bila imatelj 18.583 dionice od ukupno 102.464 dionice odnosno imatelj 18,4% udjela u temeljnom kapitalu. Ujedno, utvrđeno je da je u isto vrijeme ustanova Hrvatske vode bila imatelj 18.388 dionica odnosno imatelj 17,95% udjela u temeljnom kapitalu.

Povjerenstvo je po zaprimanju prijave izvršilo uvid u aktualne podatke objavljene na službenim stranicama SKDD-a, odnosno popis prvih 10 najvećih dioničara te je utvrđeno da je na dan 7. lipnja 2017.g. Vukovarsko-srijemska županija bila imatelj 25.356 dionica odnosno imatelj 24,75% udjela u temeljnom kapitalu društva VODOPRIVREDA VINKOVCI d.d. U tom trenutku najveći pojedinačni dioničar bilo je trgovačko društvo VODOPRIVREDA VINKOVCI – ZALUŽJE d.o.o. s 24,91% udjela u temeljnom kapitalu. Iz istog popisa razvidno je da u navedeno vrijeme ustanova Hrvatske vode više nije bila dioničar.

U ranije navedenom očitovanju ustanove Hrvatske vode od 30. lipnja 2017.g. naveden je podatak da je, u razdoblju u kojem je dužnosnik Božo Galić obnašao funkciju člana Upravnog vijeća, ustanova Hrvatske vode stupala su u poslovne odnose s trgovačkim društvom VODOPRIVREDA VINKOVCI d.d., OIB 27870534650 temeljem sklopljenih Ugovora po provedenim postupcima javne nabave temeljem Zakona o javnoj nabavi.

U privitku istog očitovanja dostavljen je prikaz predmeta poslovnog odnosa, područja za koje je vezan predmet svakog poslovnog odnosa, vrijednost svakog pojedinog poslovnog odnosa i ukupna vrijednost, kao i postupak u kojem je VODOPRIVREDA VINKOVCI d.d. odabrana.

Iz istog je razvidno da je predmetno trgovačko društvo bilo odabrano od strane Hrvatskih voda u razdoblju od kolovoza 2011. do veljače 2012.g. radi obavljanja radova po 8 ugovora, od kojih 7 temeljem javnog natječaja, a jednom temeljem dostave ponuda i to u bitnom vezano uz radove na melioracijskim građevinama za odvodnju i navodnjavanje na području sliva Biđ-Bosut, kao i na određenim interventnim poslovima. Ukupna vrijednost radova u navedenom razdoblju iznosi 34.709.821,25 kuna. Nadalje, isto trgovačko društvo odabrano je od strane Hrvatskih voda u razdoblju od svibnja do prosinca 2016.g. radi obavljanja radova po 4 ugovora, od kojih 3 temeljem javnog natječaja, a jednom temeljem dostave ponuda i to u bitnom ponovo vezano uz radove na melioracijskim građevinama za odvodnju i navodnjavanje na području sliva Biđ-Bosut. Ukupna vrijednost radova u ovom navedenom razdoblju iznosi 6.394.648,64 kuna.

U očitovanju ustanove Hrvatske vode od 30. lipnja 2017.g. izričito je navedeno da dužnosnik Bozo Galić, kao član Upravnog vijeća Hrvatskih voda nije sudjelovao u donošenju odluke o stupanju u poslovni odnos sa trgovačkim društvom VODOPRIVREDA VINKOVCI d.d.

U vezi razmatranja navedenih poslovnih odnosa između ustanove Hrvatske vode i društva VODOPRIVREDA VINKOVCI d.d. na koje se ukazuje u prijavi, potrebno je ukazati da ZSSI u članku 17. odnosno 18. propisuje zabranu odnosno ograničenje stupanja u poslovne odnose poslovnih subjekata u kojima dužnosnik osobno odnosno član obitelji dužnosnika ima vlasničke udjele od 0,5% s tijelom u kojem dužnosnik obnaša dužnost u smislu ZSSI-a.

S obzirom da ustanova Hrvatske vode nije tijelo u kojem dužnosnik Božo Galić obnaša dužnost, već je to Vukovarsko-srijemska županija, okolnost postojanja ovih poslovnih odnosa ne može ukazivati na moguću povredu članaka 17. i 18. ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Po pitanju eventualnog postojanja mogućeg sukoba interesa dužnosnika Bože Galića vezano za okolnost postojanja navedenih poslovnih odnosa trebalo bi razmotriti bi li se obveza izbjegavanja sukoba interesa po samom ZSSI-u, što je Povjerenstvo nadležno ispitivati, protezala i na njegovo postupanje u funkciji člana Upravnog vijeća Hrvatskih voda, također s obzirom na okolnost da to nije dužnost u smislu ZSSI-a, ali se radi o svojevrsnoj drugoj javnoj dužnosti, s obzirom da članove Upravnog vijeća bira Vlada Republike Hrvatske i da se radi o javnoj ustanovi.

Međutim, s obzirom da je na temelju očitovanja ustanove Hrvatske vode utvrđeno da dužnosnik Božo Galić nije, kao član Upravnog vijeća, sudjelovao u postupku odabira i stupanja u poslovne odnose Hrvatskih voda s predmetnim trgovačkim društvom, utoliko, dužnosnik nije počinio radnju kojom bi eventualno mogao biti u dvojbenoj situaciji i stoga se nedvojbeno nije povodom ovih okolnosti našao u sukobu interesa.

Ovdje je potrebno napomenuti, s obzirom na navode u prijavi, da niti okolnost da je županija u kojoj je dužnosnik Božo Galić župan, imatelj dionica trgovačkog društva koje je stupalo u poslovne odnose s Hrvatskim vodama, ne ukazuje na mogući sukob interesa, s obzirom da dužnosnik ne zastupa privatni interes ovog trgovačkog društva, već interes jedinice područne samouprave kojoj je na čelu, a koja je zaključila da je u interesu županije imati vlasnički udio u istom trgovačkom društvu. Prema tome, interes Vukovarsko-srijemske županije je javni interes građana te županije, a ne privatni interes. Stoga se, povodom okolnosti da dužnosnik zastupa ovu županiju, kao imatelja dionica u predmetnom trgovačkom društvu, ne može raditi o sukobu javnog interesa (kao interesa Republike Hrvatske koja je osnivač Hrvatskih voda) i privatnog interesa u smislu članka 2. ZSSI-a.

Eventualno bi moglo biti dvojbeno sudjelovanje dužnosnika u donošenju odluka o stupanju Hrvatskih voda u predmetne poslovne odnose, da je toga sudjelovanja bilo, u pogledu činjenice da je dužnosnikova supruga dioničar istog trgovačkog društva, ali i u tom pogledu treba imati na umu da je zakonodavac postavio standard prema kojem dužnosnici moraju izbjegavati situacije sukoba interesa kada članovi njihove obitelji imaju udio od 0,5% i više u vlasništvu posvnih subjekata, dočim se u konkretnom slučaju radilo o tome da je supruga dužnosnika imatelj 0,1025 % dionica.

Slijedom navedenog, na temelju prikupljenih podataka i dokumentacije, Povjerenstvo je utvrdilo da, vezano za okolnost da je javna ustanova Hrvatske vode, u kojoj je dužnosnik član Upravnog vijeća, sklapala ugovore o javnoj nabavi radova s trgovačkim društvom VODOPRIVREDA VINKOVCI d.d., u kojem je Vukovarsko-srijemska županija imatelj 24,75 % dionica, a supruga dužnosnika imatelj 0,1025 % dionica, ne proizlazi da je u postupanju dužnosnika došlo do moguće povrede odredbi ZSSI-a, s obzirom da su Hrvatske vode proglašene ustanovom od posebnog državnog interesa te da dužnosnik za obavljanje funkcije člana Upravnog vijeća ne prima nikakvu novčanu naknadu, kao i s obzirom da je iz prikupljenih podataka i dokumentacije utvrđeno da dužnosnik nije sudjelovao u donošenju odluka javne ustanove Hrvatskih voda o sklapanju navedenih.

Stoga je Povjerenstvo, na temelju članka 39. stavka 1. ZSSI-a, u pogledu okolnosti na koje se ukazuje u prijavi, odlučilo da neće pokrenuti postupak sukoba interesa, kao u točki I. izreke.

Međutim, tijekom postupka utvrđeno je da je supruga dužnosnika stekla navedeni udio u temeljnom kapitalu trgovačkim društvom VODOPRIVREDA VINKOVCI d.d., a da dužnosnik u podnesenom izvješću o imovinskom stanju nije prijavio ovu imovinu bračnog druga.

Naime, člankom 8. stavkom 1. ZSSI-a propisana je obveza dužnosnika da u roku od 30 dana po stupanju na dužnost podnesu izvješće Povjerenstvu o svojoj imovini te imovini svog bračnog ili izvanbračnog druga i malodobne djece. Člankom 8. stavkom 2. ZSSI-a propisana je obveza dužnosnika da u roku od 30 dana po prestanku obnašanja javne dužnosti podnesu izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Izvješće o imovinskom stanju dužnosnika se sukladno članku 8. stavku 9. ZSSI-a podnosi se na obrascu čiji oblik i sadržaj propisuje Povjerenstvo.

Člankom 9. ZSSI-a propisano je da su dužnosnici, u izvješću o imovinskom stanju dužnosnika, dužni unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te na osobe o čijem je imovinskom stanju dužnosnik obvezan izvijestiti. Obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 20. stavkom 3. ZSSI-a, propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Sukladno članku 8. stavku 5. ZSSI-a podaci o imovini dužnosnika obuhvaćaju podatke o naslijeđenoj i podatke o stečenoj imovini.

Na temelju članka 8. stavka 7. podstavka 3. ZSSI-a, podaci o imovini koje je dužnosnik dužan prijaviti u izvješću o imovinskom stanju obuhvaćaju i podatke poslovnim udjelima i dionicama u trgovačkim društvima, čiji je nositelj dužnosnik osobno te njegov bračni ili izvanbračni drug i malodobna djeca.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela.

Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Uvidom u Registar izvješća o imovinskom stanju, Povjerenstvo je utvrdilo da je dužnosnik Božo Galić, , podnio je Povjerenstvu dana 29. srpnja 2013.g. Izvješće o imovinskom stanju dužnosnika povodom ponovnog stupanja na dužnost župana Vukovarsko-srijemske županije u mandatu 2013.-2017. Nakon toga, dužnosnik Božo Galić podnio je Povjerenstvu dana 7. srpnja 2017.g. Izvješće o imovinskom stanju dužnosnika povodom ponovnog stupanja na navedenu dužnost u mandatu 2017.-2021.

U navedenom Izvješću o imovinskom stanju dužnosnika Bože Galića podnesenom 7. srpnja 2017.g., pod rubrikom “poslovni udjeli, dionice i vrijednosni papiri u poslovnim subjektima“, dužnosnik je naveo podatak da imovina navedene vrste ne postoji.

Kako je navedeno ranije, Povjerenstvo je, sukladno članku 24. ZSSI-a, od trgovačkog društva VODOPRIVREDA VINKOVCI d.d. pribavilo podatak da je Jasna Galić, OIB: 10996550095, supruga dužnosnika, upisana u knjigu dioničara društva VODOPRIVREDA VINKOVCI d.d. i to kao imatelj 105 dionica nominalne vrijednosti 100,00 kn po dionici te da je ovaj podatak proveden u SKDD-u 28. svibnja 2015.g., a koje je dionice stekla nasljeđivanjem iza pokojnog oca.

Usporedbom podataka iz navedenog Izvješća o imovinskom stanju dužnosnika, podnesenog i podataka prikupljenog od trgovačkog društva VODOPRIVREDA VINKOVCI d.d., utvrđen je nesklad između prijavljenih i prikupljenih podataka o dionicama bračnog druga dužnosnika, odnosno utvrđeno je da je supruga dužnosnika stakla 2015.g. navedenu količinu dionica predmetnog trgovačkog društva, navedene nominalne vrijednosti, ali da stjecanje istih dionica dužnosnik Božo Galić nije prijavio podnošenjem Izvješća o imovinskom stanju do kraja 2015.g., kao i da podatke o istim dionicama, čiji je nositelj njegova supruga, nije prijavio niti u Izvješću o imovinskom stanju, podnesenom 7. srpnja 2017.g.

S obzirom da je usporedbom podataka iz izvješća o imovinskom stanju dužnosnika, podnesenog 7. srpnja 2017.g. i prikupljenih podataka utvrđen nesklad između prijavljenih i prikupljenih podataka, Povjerenstvo je, sukladno članku 26. ZSSI-a, Zaključkom broj 711-I-522-P-177-17/19-06-18 od 5. ožujka 2019.g. pozvalo dužnosnika Božu Galića da se očituje o utvrđenom neskladu te da očitovanju priloži odgovarajuću dokumentaciju i dokaze potrebne za usklađivanje prijavljene imovine s imovinom utvrđenom u postupku redovite provjere.

Dana 26. lipnja 2018.g. Povjerenstvo je pod poslovnim brojem 711-U-1449-P-177-17/19-07-4 zaprimilo očitovanje dužnosnika Bože Galića na Zaključak od 7. srpnja 2017.g.

U navedenom očitovanju dužnosnik je potvrdio točnost utvrđenih podataka o stečenoj imovini njegove supruge.

Dužnosnik obrazlaže svoj propust prijave navedene imovine navodeći da su navedenih 105 dionica nominalne vrijednosti 100,00 kuna trgovačkog društva VODOPRIVREDA VINKOVCI d.d. prvobitno bile u vlasništvu pokojne majke dužnosnikove supruge, koja ih je stekla prije odlaska u mirovinu kao dugogodišnji djelatnik VODOPRIVREDE VINKOVCI d.d., te su nakon njezine smrti sukladno pozitivnim propisima Republike Hrvatske navedene dionice prešle u vlasništvo pokojnog oca dužnosnikove supruge, a koja ih je naposljetku naslijedila od pokojnog oca. Dužnosnik navodi da se njegov previd da prijavi stjecanje navedenih dionica od strane njegove supruge dogodio s obzirom da su navedene dionice simbolične vrijednosti koje čine manje od 0,5 % ukupnog udjela trgovačkog društva, te s obzirom na način stjecanja. Dužnosnik se u očitovanju obvezuje u najkraćem ispraviti ovaj nedostatak i podnijeti novo Izvješće o imovinskom stanju.

Povjerenstvo je utvrdilo da je dužnosnik 4. travnja 2019.g. podnio Izvješće o imovinskom stanju, sa svrhom „ispravak“, u kojem je u rubrici „Poslovni udjeli, dionice i vrijednosni papiri u poslovnim subjektima“ naveo podatak da je njegov bračni drug imatelj 105 dionica društva VODOPRIVREDA VINKOVCI d.d., nominalne vrijednosti 100,00 kuna, što predstavlja udio manje od 0,5%.

Povjerenstvo je prihvatilo da je dužnosnik u izvješću podnesenom 4. travnja 2019.g. ispravno i potpuno prijavio podatke o predmetnoj nekretnini u vlasništvu dužnosnika.

Međutim, predmet ovog postupka je redovita provjera podataka u Izvješću podnesenom Povjerenstvu 7. srpnja 2017.g., kojim je dužnosnik podnio povodom stupanja na dužnost, a u kojem trenutku je njegova supruga već bila stekla predmetnu imovinu odnosno dionice

Naime, Povjerenstvo tumači da opravdavanje utvrđenog nesklada odnosno prilaganje odgovarajućih dokaza potrebnih za usklađivanje podataka u podnesenom Izvješću o imovinskom stanju u smislu članka 26. i 27. ZSSI-a znači da bi dužnosnik trebao dokazati da je njegovo stvarno imovinsko stanje onakvo kakvo ga je prikazao u podnesenom Izvješću o imovinskom stanju, a da podaci koje je utvrdilo Povjerenstvo odnosno oni koji proizlaze iz pribavljene dokumentacije nadležnih tijela ne prikazuju stvarno stanje.

Dakle, ispunjenje obveze iz članka 27. ZSSI-a ne znači obrazložiti da je dužnosnik omaškom propustio navesti podatke o određenoj imovini koje je bio dužan prijaviti te iste podatke naknadno prijaviti u novom Izvješću, pogotovo u slučaju kada stečena imovina nije prijavljena do kraja godine u kojoj je stečena, a nakon toga nije prijavljena niti u prvom Izvješću o imovinskom stanju koje je podneseno nakon stjecanja ove imovine.

Ujedno, Povjerenstvo napominje da se u konkretnom slučaju ne može smatrati da se radi o zanemarivoj imovini, koju ne treba prijaviti. Naime, odredba iz članka 8. stavka 8. ZSSI-a, kojom je određena obveza prijave imovine vrijednosti veće od 30.000,00 kuna, odnosi se isključivo na pokretnine navedene u članku 8. stavku 7. podstavku 2. ZSSI-a, a ne i na poslovne udjele i dionice u trgovačkim društvima iz članka 8. stavka 7. točke 3. ZSSI-a.

U konkretnom slučaju radi se o dionicama ukupne nominalne vrijednosti od 10.500,00 kuna. Napominje se da je uvidom u dionice koje kotiraju na Zagrebačkoj burzi utvrđeno da dionice trgovačkog društva VODOPRIVREDA VINKOVCI d.d. (oznaka VDVI-R-A) ne kotiraju odnosno da nemaju neku izraženu tržišnu vrijednost, pa se niti po tom kriteriju ne može dovoditi u pitanje vrijednost ove imovine odnosno obveza prijave stjecanja iste.

Stoga Povjerenstvo smatra da navodi dužnosnika u očitovanju niti dokazi koje je priložio ne predstavljaju odgovarajući dokaz na temelju kojeg bi se podaci koje je dužnosnik prijavio u Izvješću o imovinskom stanju podnesenom 7. srpnja 2017.g., da ne postoje dionice koje je dužan prijaviti te utvrđeni podaci o navedenim dionicama u vlasništvu njegove supruge mogli uskladiti odnosno na temelju kojih bi se nesklad mogao opravdati.

Slijedom navedenog, Povjerenstvo je na temelju članka 27. ZSSI-a donijelo odluku da se pokreće postupak protiv dužnosnika Bože Galića zbog moguće povrede odredbi članka 8. i 9. ZSSI-a, koja proizlazi iz propusta da po pisanom pozivu Povjerenstva u danom roku priloži odgovarajuće dokaze potrebne za usklađivanje prijavljene imovine u Izvješću o imovinskom stanju podnesenom 7. srpnja 2017.g. s imovinom utvrđenom u postupku provjere na temelju pribavljenih podataka o imovini dužnosnika.

Stoga je Povjerenstvo donijelo odluku kao u točki II. izreke.

Sukladno odredbi članka 39. stavka 3. ZSSI-a, poziva se dužnosnika da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja, kao u točki III. izreke.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Božo Galić, elektroničkom dostavom
2. Objava na internetskoj stranici Povjerenstva
3. Pismohrana